Ebbe Lundgaard (RV), 1997-11-13:
Jeg skal starte med at takke for den velvillige behandling, lovforslaget indtil videre har fået.
Det har fået gode ord
med på vejen.
Hvis vi tager den del af det, der handler om piratdekoderne, er der jo bred tilslutning til, at vi gennemfører den lovgivning, som er beskrevet i lovforslaget.
Det skal naturligvis gennem en udvalgsbehandling, og vi skal diskutere det grundigt.
Så det vil jeg godt udtrykke åbenhed over for for at imødekomme nogle af de indvendinger, der har været imod, at indgrebet måske ikke er nok.
Jeg er glad for det markante tilsagn om, at vi skal gribe ind på det her område. Så vil jeg godt sige generelt om de bemærkninger, der har været til den anden del af lovforslaget, den, der handler om at reservere visse tv-begivenheder til public service-kanalerne, at der jo ikke er tale om, at vi tvinger Danmarks Radio og TV 2 til at sende disse begivenheder.
De får muligheden for at gøre det.
Derfor kan jeg også afvise enhver anklage om, at det her er indblanding i den fri programlægning.
Den er der stadig væk.
Vi blander os ikke i programlægningen.
Vi giver dem mulighed for at købe de her ting også - havde jeg nær sagt - hvis de har råd til det, men det er rigtigt, at vi får sænket priserne på nogle væsentlige tv-begivenheder.
Og det har naturligvis været hensigten med EF-direktivet.
Fru Ester Larsen spurgte, hvorfor vi havde hast.
Vi har ikke hast, men vi går i gang; det har andre EU-lande også gjort.
Nogle EU-lande har haft dette, inden den her bestemmelse kom.
I øvrigt vil jeg sige generelt, at den liste, vi nu lægger frem, er en liste, der, som vi ser den i dag, løbende kan revideres.
En revision af listen vil tage tre måneder, så vi kan tage højde for alle de svingninger i interessen i den danske seerbefolkning, som hr. Kim Behnke er så interesseret i.
Det kan vi sagtens imødekomme.
Det er kun et 3-måneders-forløb, så vil vi kunne ændre listens indhold.
Den skal godkendes i Kommissionen, og det vil være det forløb, der er.
I øvrigt vil jeg godt lige ganske kort kommentere de indlæg, der har været, og sige til fru Jytte Wittrock
, at jeg er glad for den understregning, der var i ordførertalen fra Socialdemokratiet, af, at når vi begrænser os til det antal tv-begivenheder, vi har nævnt her, er det, fordi det er dem, der har udgangspunkt i dansk idrætskultur.
Og der er nogle begrænsninger i formuleringen af EF-direktivet.
Vi kan ikke tage en hvilken som helst tv-begivenhed og sætte den på uden at støde imod i hvert fald ånden i EF-direktivet.
Så vil jeg gerne sige til fru Ester Larsen, at det med, hvad en betydelig del af befolkningen er, kan man diskutere meget, og det har jeg også haft lejlighed til at gøre i pressen med forskellige interessenter på det her område.
Der er ingen tvivl blandt EU-landene om, at det, man går efter, er det, der på engelsk hedder »near universal coverage«, og det betyder, at det skal være næsten landsdækkende.
For mig er det et spørgsmål om, at mindst 90 pct., måske nærmere 95 pct., af danske seere med det apparatur, de har til rådighed i øjeblikket, kan se tv-udsendelserne, og det kriterium opfyldes kun af Danmarks Radio og TV 2.
Så vil jeg i øvrigt gerne som en kommentar til fru Ester Larsens efterlysning af, hvorfor DR 2 ikke kan ses af alle, sige, at hvis det er et tilsagn om, at vi genoptager medieforhandlingerne med det samme og indfører mulighed for at bruge den tredje landsdækkende frekvens til at sende DR 2 til hele befolkningen, så er jeg klar den dag i morgen.
Så vi er altså ikke en absolut fortrop i den proces, men vi har sat processen i gang, og det har vi gjort, fordi vi godt vil sende et signal til den danske befolkning om, hvad det er for ting, vi gerne vil have med på listen som en mulighed for, at der bydes på fra de to tv-stationer.
Så vil jeg gerne sige til hr. Brian Mikkelsen, at det jo var interessante bemærkninger, hr. Brian Mikkelsen kom med.
Hr. Brian Mikkelsen talte om statsstyring.
Fordi man nu indfører et instrument, så de to landsdækkende tv-kanaler, der er helt eller delvis licensfinansierede, kan opfylde deres public service-forpligtelser, så at kalde det statsstyring - ja, så er det også statsstyring, at man i det hele taget har Danmarks Radio og TV 2, og det kan være, Det Konservative Folkeparti mener det.
Jeg har i andre sammenhænge hørt hr. Brian Mikkelsen bruge ordet statsstyring i den seneste uges tid, og jeg synes, han skulle gå hjem og tænke lidt over, hvad det er for et ord, han bruger i den politiske debat.
Men det er bare sådan en venlighed fra min side at gøre opmærksom på det. Så har jeg også forstået, hr. Brian Mikkelsen mener, at den professionelle idræt, den kommercialiserede idræt i Danmark nu er blevet et så helt privat foretagende, at man ikke kan foretage sig noget i forhold til det.
Det må jo betyde, at det er hr. Brian Mikkelsens hensigt at støtte, hvis jeg kom med et forslag om det, at fjerne de 18 mio. kr., vi giver til DBU over tipsmidlerne.
Dem har de ikke behov for.
ind til specialforbundet
Det er en meget interessant markering i den diskussion, vi skal i gang med om revision af tips- og lottoloven
, hvis det hovedsynspunkt, som jeg hørte hr. Brian Mikkelsen komme med herfra, står til troende.
Vi er altså med det her i gang med at styrke public service-funktionen, give public service-stationerne nogle nye redskaber i en ny situation, og det kan være, det ikke er sidste gang, vi er nødt til lovgivningsmæssigt at gå ind på det her område.
Så vil jeg gerne sige tak til hr. Aage Frandsen for bemærkningerne og i hvert fald tilsige som kulturminister, at det naturligvis vil være sådan, at revisionen af listen skal drøftes med Folketingets Kulturudvalg, det er ikke noget, jeg skal sidde og finde på selv.
Den proces og den forretningsgang må vi finde ud af, så snart lovforslaget er vedtaget.
Det tilsagn vil jeg gerne give.
Til hr. Henrik Svane vil jeg sige, at det er en meget vigtig markering, at det er public service, vi styrker med det her, og det er også en vigtig markering at notere om piratdekoderne, som hr. Henrik Svane var inde på, at det kan vi se på igen eventuelt i forlængelse af EF-direktivet. Så vil jeg sige til hr. Kim Behnke, at ud over bemærkningerne om public service, som hr. Kim Behnke også forholdt sig til, mener jeg ikke, at det, vi gør i øjeblikket, er efter forgodtbefindende.
Der er begrænsninger både i ånd og bogstav med EF-direktivet, og det er der også i det lovforslag, vi har fremsat her.
Det bliver udtrykkeligt aftalt og drøftet, så en kulturminister kan altså ikke sidde sammen med sine embedsmænd og efter forgodtbefindende finde ud af, hvad de gerne vil se i fjernsynet.
Den mulighed kunne måske være dejlig, men den eksisterer ikke, så i folkestyrets navn bliver det altså Folketingets Kulturudvalg, der sammen med en kulturminister drøfter disse ting. Så vil jeg sige til hr. Bent Hindrup Andersen, at jeg tager til efterretning, at Enhedslisten agter at stille ændringsforslag om at forbyde dekoderfjernsyn i Danmark.
Det er et ambitiøst forslag, som vi naturligvis vil studere nøje, når det kommer, men jeg tror ikke, jeg umiddelbart kan tilsige det støtte.
Det ville selvfølgelig løse en række problemer i ét hug, men det tror jeg ikke er muligt.
Jeg har så forstået på hr. Poul Nødgaard, at selv om der er visse ting i lovforslaget, der er ret uspiselige, er Dansk Folkeparti parat til at se på sagen i udvalget, og det er jeg glad for.
Tak for det.